過齊篇
作者：張方平
朝代：宋

paragraphs: 有叟羈窮垂白頭，潛神密理同天遊。
朝歌鼓刀既屠紂，渭濱垂鈎來釣周。
晚遭西伯與同載，首封東海荒營丘。
洋洋大風僅千祀，當年固乃屠釣儔。
世變後有薛公文，館中多坐倜儻人。
魯連節重輕丘山，馮驩氣高微風雲。
丈夫志義絕流俗，豈與層層雛鼠羣。
楚漢興亡事已微，後世傾奪奚足譏。
龍韜豹略苦迂闊，使公復生將安歸。